ועדת הכלכלה, כנסת 24, פרוטוקול מספר 283, 2022-06-23 09:30

מיכאל ביטון: בוקר טוב, אנחנו פותחים את הישיבה, הנושא היום הוא הצעת צו מכר דירות (טופס של מפרט) (תיקון), התשפ"ב-2022.

מיכאל ביטון: אנחנו נעשה את הדיון ממוקד.

מיכאל ביטון: החוק יוצג על ידי משרד הבינוי והשיכון והאנרגיה בקצרה ואחרי זה נעבור להקראה.

מיכאל ביטון: בבקשה.

אילן רויזמן: בוקר טוב.

אילן רויזמן: הצו שהצגנו לוועדה נועד להוסיף למפרט הדירות שלפי חוק המכר את הדירוג האנרגטי של הדירה.

אילן רויזמן: הדירוג האנרגטי נוצר על ידי מעבדה שבוחנת את היכולת של הדירה לעבור אקלום של מזג האוויר בתוכה, חימום וקירור, בצורה יעילה.

אילן רויזמן: זו תווית שדומה לתווית שכולנו מכירים ממוצרי חשמל שאנחנו רוכשים שמחולקת לדרגות A, B, C וכו'.

אילן רויזמן: זה פרט צרכני חשוב לטעמנו שנבקש ממוכר דירות שביצע את הדירוג להציג לרוכש.

מיכאל ביטון: תודה.

מיכאל ביטון: משרד האנרגיה, התייחסות קצרה.

אלעד כלפון: אנחנו במשרד האנרגיה חושבים שיש חשיבות מאוד גבוהה לאשר ולפרסם ולציבור את תווית דירוג האנרגיה, התווית הזאת נעשית כחלק מחובות אחרות, אין פה שום תוספת חיוב, רק הצגה ושיקוף המידע לציבור.

אלעד כלפון: רכישת דירה היא הרכישה המשמעותית ביותר לרוב משקי הבית בישראל, המשמעות הכלכלית פה של הידע הזה היא עצומה.

מיכאל ביטון: תודה רבה.

מיכאל ביטון: יש מי שמתנגד להצעה הזאת?

מיכאל ביטון: מקלב, משפט, אתה רוצה להגיד?

מיכאל ביטון: או בהמשך?

אורי מקלב: רציתי יותר פרטים, האם זו התחייבות של הקבלן בחוזה, לרמה אנרגטית כזו או אחרת?

מיכאל ביטון: לא, רק לדווח מה מצב הדירה ברמה של האנרגיה.

אורי מקלב: אין שום תקן במה שהוא חייב או לא חייב?

מיכאל ביטון: לא, הוא צריך לדווח איך זה נבנה ומה המצב.

אורי מקלב: בזמן מסירת המפתח, אז הוא אומר ככה וככה?

מיכאל ביטון: הוא חייב לצרף לחוזה המכר מפרט.

מיכאל ביטון: כשהוא עושה את המכירה הוא עושה מפרט.

מרב תורג'מן: החובה המהותית לא כתובה בחוק המכר דירות, אלא החובה המהותית היא בהתאם לתקנות מקורות אנרגיה (הצגת דירוג אנרגטי ליחידת דיור).

מרב תורג'מן: מה שעושים כאן זה במסגרת המפרט לחייב את מוכר הדירה להציג לקונה, אנחנו תיכף נדבר גם על המונח להציג, להציג לקונה את הדירוג האנרגטי שבוצע לדירה, אם בוצע, כי החובה הזו נכנסה רק לאחרונה לתוקף, עוד הדבר הזה לא לגמרי נפוץ.

אורי מקלב: הוא רק בסוף מקבל?

אורי מקלב: טוב, כזה ראה וקדש.

אורי מקלב: מה זה מועיל אם אנחנו –

מיכאל ביטון: שאדם יוכל לדעת מה הוא קנה ולדורות הבאים שהדירה מחליפה ידיים, שאנשים יידעו מה מצבם מבחינת החיסכון באנרגיה.

מיכאל ביטון: אתה יודע, יש אחד, בא לירוחם, התגייר, משבדיה, בנה בית לבד, אמר שהוא יבנה את הבית בלי עלויות חשמל, צחקו עליו, כי זה לא היה.

מיכאל ביטון: הוא עשה גג פאנלים סולריים, אחרי זה עשה עוד חימום מים באמצעות צינורות שחורים, עשה מנהרת רוח שעושה איזה תנועה, החום עולה.

מיכאל ביטון: יש לו מקווה, אגב, הוא התגייר.

מיכאל ביטון: בקיצור, כמעט אין לו הוצאות חשמל בבית.

אורי מקלב: מוצלח.

מיכאל ביטון: מה זה מוצלח?

מיכאל ביטון: כמעט אין לו הוצאות.

אורי מקלב: אז אולי צריך ללכת ללמוד ממנו.

מיכאל ביטון: אז תלכו למשפחת כתר, רחוב נחל צין ירוחם, חצי שמאלה, תראו איך אדם עשה, לבד הוא בנה את הבית.

אורי מקלב: הכול מעץ?

מיכאל ביטון: לא, בית בית, ממש מדהים.

מיכאל ביטון: אני מזמין אותך, הרב מקלב.

מיכאל ביטון: אז אדם שקונה בית כזה והוא יודע שהוא יחסוך עלויות כי זה תוכנן נכון ונבנה נכון והאקלים נשמר, אז זה דבר משמעותי.

אורי מקלב: לא צריך לדעת לפני זה?

אורי מקלב: זאת אומרת לראות אם באמת הקבלן עמד בזה, מה זה נותן אם אתה נותן את זה לא בחוזה ורק ב – ?

מיכאל ביטון: לא, בחוזה.

מיכאל ביטון: חייב לצרף לחוזה המכר מפרט.

מיכאל ביטון: אדם קונה דירה, יהיה לו מפרט.

אורי מקלב: זה לא - - -

מיכאל ביטון: כתוב את זה, צו המכר, סעיף 3(א) לחוק המכר.

מרב תורג'מן: אילן, אתה רוצה שוב להסביר?

אורי מקלב: אני לא הבנתי ככה.

מרב תורג'מן: אז אני אסביר שוב.

מיכאל ביטון: אני אומר אל תסבירו, תקריאו, כי ההסבר בגוף ההקראה ואז אנחנו נסביר עוד אם צריך, כי הנוסח מסביר מה עושים.

אורי מקלב: אתה אומר שאחרי זה הוא ימכור את זה, השאלה כמה זמן כזה דבר מחזיק מעמד.

מיכאל ביטון: זה בדרך כלל לדורות, כי החומרים שמהם בנית והתכנון האדריכלי ואם עשית פתחי יציאת חום וגובה תקרה מסוים ותנועת אוויר, זה לדורות.

מיכאל ביטון: יחסית אני בתחום, הא?

מיכאל ביטון: עובי הקיר, איטונג, לא איטונג, כפל, בידוד ועניינים.

אורי מקלב: אני אומר לך שאם בדורות עסקינן, אני מנסה כבר כמה שנים טובות, אני לא אגיד כל השנים שאני נמצא כאן בכנסת, לחייב את הקבלן להעביר ללקוח דיסק, את כל תכניות האינסטלציה, תכניות הקונסטרוקציה.

מיכאל ביטון: הצעת את זה בחוק?

אורי מקלב: אני עשיתי את זה בחוק.

מיכאל ביטון: ומה קרה עם החוק הזה?

אורי מקלב: החוק הזה עכשיו נמצא בוועדת כספים.

מיכאל ביטון: בקריאה ראשונה?

אורי מקלב: לא, צריך להשתלב בתוך – זה כבר בוועדה.

מיכאל ביטון: אני זוכר שדיברת על הנושא הזה.

אורי מקלב: ואחרי זה אדם רוצה לעשות שיפוץ או רוצה למכור, הוא צריך לדעת איפה עובר החשמל, איפה עוברת האינסטלציה.

מיכאל ביטון: מה שתוכנן אז להגיש, מה שעשית תגיש.

אורי מקלב: מה שעשית, מה שתוכנן אפילו.

אורי מקלב: גם אם יש סטיות, אבל שיהיה איזה קו.

אורי מקלב: מי שמתעסק בזה יודע כמה - - -

מיכאל ביטון: זה גם לדורות.

מיכאל ביטון: אחרי 20 שנה אתה מחפש איפה עובר הצינור.

אורי מקלב: וגם אם אתה עושה לפני זה, אני לא יודע, אולי בהזדמנות זו - - -

מיכאל ביטון: אז, הרב מקלב, אני מברך אותך שתהיה בכנסת הבא.

מיכאל ביטון: אתה לא חושב להיות בכנסת הבאה?

מיכאל ביטון: אני מברך אותך שתהיה בכנסת הבאה.

אורי מקלב: אני רוצה בכנסת הזו לגמור את הדברים.

מיכאל ביטון: את העניין ההוא?

אורי מקלב: כן.

מיכאל ביטון: איך תגמור אותו?

מיכאל ביטון: בצו הם יכולים?

אורי מקלב: זה נמצא בוועדת הכספים.

אורי מקלב: הם היו עסוקים במשהו אחר והם דחו את זה בקשר למדד הבנייה.

מיכאל ביטון: זה אני לא מכיר.

מיכאל ביטון: אנחנו ועדת הבית שלך, מר מקלב, נא להביא את הדברים לכאן.

אורי מקלב: אני גדלתי, הדבר הראשון שעשיתי בסוף כנסת ה-17, כשנכנסתי לכנסת, נכנסתי לוועדת הכלכלה, אני זוכר, יזמתי דיון בפגרת בחירות על היטל המים כשהיה מס הבצורת, מס הבצורת שהיה אז מממשלת קדימה.

אורי מקלב: היא הטילה מס בצורת ואנחנו לקראת סוף הדיון, זה היה כבר אחרי החקיקה, עשינו הרבה סיבובים ודיונים והיה מדובר שיעלה כסף רב לאנשים, מס הבצורת, בסופו של דבר מיתנו את זה לנכים ולא נכים והגדלנו את המכסה לבית, עשינו קצת שינוי בעניין הזה.

אורי מקלב: שאול מרידור היה אז רפרנט של המים במשרד האוצר, זה היה אז.

אורי מקלב: זו הייתה הפעילות הראשונה שלי בוועדת הכלכלה, אז אני זוכר את זה כפעילות הבכורה שלי.

אורי מקלב: אתה שואל אותי על ועדת הכלכלה, אני כאן מרגיש שהתפתחתי, פה גדלתי.

מיכאל ביטון: זה ביתי, אתה אומר.

מיכאל ביטון: כאן ביתי, פה נולדתי.

מיכאל ביטון: יפה.

מיכאל ביטון: הקראה בבקשה.

אורי מקלב: אילטוב היה היושב ראש אז, אני חושב.

מיכאל ביטון: רוברט מאופקים.

מיכאל ביטון: קדימה.

מיכאל ביטון: הקראה ואחרי זה הבהרות והצבעה.

אילן רויזמן: אני אבקש לציין שאנחנו מבקשים לחדד בנוסח שאת תווית הדירוג האנרגטי המוכר יצרף למפרט ולא רק יציג אותה, חידוד טכני כמובן, המהות לא משתנה.

אילן רויזמן: בתוקף סמכותי לפי סעיפים 3 ו-13 לחוק המכר (דירות), התשל"ג-1973 (להלן – החוק), ובאישור ועדת הכלכלה של הכנסת, אני מצווה לאמור:

מיכאל ביטון: תודה רבה.

מיכאל ביטון: הערות להקראה.

אורי מקלב: אני רק רוצה לדעת שהבנתי, בזמן המכירה יהיה מפרט אנרגטי?

אילן רויזמן: מצורף לחוזה המכר.

אורי מקלב: למה מצורף לחוזה המכר ולא בתוך חוזה המכר?

מיכאל ביטון: אתה יודע שאתה יכול להתלבש בעתיד, לבקש מהשר להכניס לצו הזה בעתיד את המסמכים האלה שאתה רוצה של התכניות.

מיכאל ביטון: אם הוא כבר מדווח על מצב האנרגיה, שישלח תכניות, אבל את זה צריך לסגור איתם.

אורי מקלב: אתה תהיה איתנו ביחד.

מיכאל ביטון: אני איתך, הרב מקלב, אבל אני לא יודע מה יעלה בגורלנו, אנחנו במרחב אי הוודאות, כולנו, נגזר עלינו.

מרב תורג'מן: אני רק אציין שאכן עלה חשש שהנוסח כפי שהשר הניח על שולחן הוועדה חייב רק להציג לקונה ואנחנו ביקשנו להחליף את המונח ל'למסור לקונה', שהדבר יהיה בעצם לנצח בידי הקונה, כך שבעת המכירה המשורשרת הוא יוכל גם להציג את זה לקונה החדש.

מיכאל ביטון: זהו.

מיכאל ביטון: מי בעד?

מיכאל ביטון: אנחנו בעד, אני ומקלב.

מיכאל ביטון: תמיד אנחנו בעד ביחד, כל השנה הזאת אנחנו עובדים ביחד.

מיכאל ביטון: אני חושב, הרב מקלב, שמעט יודעים שהוועדה הזאת 99% מההצבעות שלה פה אחד.

אורי מקלב: זה נדיר.

מיכאל ביטון: בימים של קשיים ומתח פוליטי.

אורי מקלב: גם כשהאופוזיציה הצביעה נגד באופן עקרוני.

מיכאל ביטון: בשנה סוערת הצבענו 99% מההצבעות פה אחד.

מיכאל ביטון: זה ביטוי לכל הדברים.

אורי מקלב: זה בזכות היושב ראש.

מיכאל ביטון: ובזכותכם, בזכות חברי הוועדה והענייניות והמסירות וההגעה ביום חמישי.

מיכאל ביטון: לדעתי אני ואתה לבד בבניין עכשיו.

אורי מקלב: יש גם רווחה שיושבת, אבל לא רבים נמצאים.

מיכאל ביטון: אבל באמת עוד חוק ועוד צו ועשינו עשרות חוקים וצווים ולפנינו עוד דיונים חשובים במימוש הסכם ההטלה ועוד כמה משימות לפני שהכנסת תתפזר.

מיכאל ביטון: בעד – 2

מיכאל ביטון: נמנעים – אין אושר.

מיכאל ביטון: אז פה אחד, אין נמנעים, אין מתנגדים.

מיכאל ביטון: צו מכר הדירות מאושר כפי שהוקרא בוועדה.

מיכאל ביטון: תודה לכולם, אני נועל את הישיבה.